**Тасманија**

**Тасманија** је острво 240 км јужније од обала Аустралије, аустралијска држава која се састоји из једног великог, насељеног острва и 1.000 мањих, углавном ненасељених острваца. Тасманију је открио холандски морепловац Абел Тасман, по коме је острво и добило име. Укупна површина Тасманије је 68.401 км2, од чега на велико острво отпада 64.519 км2 или 94,3% територије. На острвима живи око пола милиона људи, а главни и највећи град је Хобарт.

Велики део Тасманије, тачније 42% њене територије је под неким видом заштите државе. То су углавном национални паркови (37%) и места светске природне и културне баштине. Верује се да су на острву пре 40.000 година живели Абориџини који су ту развили специфичну културу и обичаје.

Туристима се на Тасманији нуди вожња теренским возилима и бициклама, роњење, вожња кајаком и кануом, сурфовање, рафтинг... Нарочито је привлачно преподневно пењање на врхове планина комбиновано са послеподневним пливањем у Тасмановом мору и Индијском океану.

Главне туристичке атракције на Тасманији су: Залив пожара, популаран за камповање, сурфовање и рекреацију, Порт Артур, озлоглашен као некадашње насеље тешких осуђеника из 19. века, национални парк и резерват природе Фрајсине у коме се налази више од 40 ендемских врста, рачунајући и тасманијског ђавола, као и заливи Промис и Вајнглас (Wineglass i Promise). Туристи обилазе и предграђе Хобарта, Саламанку, са бројним ресторанима, баровима и продавницама, туристички градић Стенли са стрмим вулканским узвишењем Нут, пећине Хастингс са необичним кречњачким формацијама, Национални парк Мол Крик Карст са преко 300 пећина, Катаракту Џорџ, чувену клисуру, као и Национални парк Филд планина, први резерват природе на Тасманији.

Извори:

<https://sr.m.wikipedia.org/sr-ec/%D0%A2%D0%B0%D1%81%D0%BC%D0%B0%D0%BD%D0%B8%D1%98%D0%B0>

<https://www.bastabalkana.com/2015/03/rajsko-ostrvo-na-kraju-sveta-tasmanija/>

<https://www.pogodak.rs/putovanja/tasmanija/>